b'\n_START_ARTICLE_\nJohn Baldessari\n_START_SECTION_\nUmetni\xc5\xa1ki profil\n_START_PARAGRAPH_\nBaldessari sodi med najpomembnej\xc5\xa1e predstavnike sodobne konceptualne in medijske umetnosti. \xc5\xbdivi in deluje v Santa Monici v Kaliforniji. V svojih delih pogosto ironizira sodobno umetnostno teorijo ter jo reducira do absurda. Do danes je imel \xc5\xbee ve\xc4\x8d kot 120 samostojnih, sodeloval pa je \xc5\xa1e na preko 300 skupinskih razstavah v ZDA in Evropi.\n_START_SECTION_\nDela in teme\n_START_PARAGRAPH_\nSlika ter ustvarja fotografske projekte, video performanse, kola\xc5\xbee in konceptualno umetnost._NEWLINE_Njegova prva ve\xc4\x8dja dela so bila gola platna z naslikanimi izjavami sodobne umetnostne teorije. Na enem takih platen je celo zapisal gledalcu kako naj opazuje razstavljeni predmet. S tem nenehnim poudarjanjem vloge umetnosti, je hotel njen pomen absurdizirati._NEWLINE_Leta 1970 je v okviru svojega projekta Cremation Project za\xc5\xbegal vsa svoja dela, ustvarjena med letoma 1953 in 1966._NEWLINE_Tem so sledila dela, kjer je fotografije kombiniral s tekstom, s \xc4\x8dimer se je \xc5\xbeelel poigrati s semanti\xc4\x8dnim oziroma esteti\xc4\x8dnim pomenom videnega. Za California Map Project se je recimo lotil iskanja naravnih oblik, ki bi ustrezala \xc4\x8drkam v besedi\xc2\xa0\xc2\xbbCalifornia\xc2\xab._NEWLINE_Baldessari se je zanimal za jezik. Menil je, da to izhaja iz dejstva, da ima jezik podobno strukturo kot jo imajo igre - oba koncepta imata obvezna in izbirna pravila. To dejstvo je Baldessari uporabil na primer v svojem projektu Throwing 4 Balls in the Air to Get a Square, v katerem je enostavno vrgel v zrak 4 krogle hkrati, fotografiral dose\xc5\xbeeno in nato naredil izbor najbolj\xc5\xa1ih od 36 poskusov - preprosto zato, ker ima standardni fotografski film pa\xc4\x8d na voljo 36 posnetkov._NEWLINE_John Baldessari je med drugim prejel nagrado kalifornijskega guvernerja za \xc5\xbeivljenjsko delo na podro\xc4\x8dju vizualnih umetnosti (1997), nagrado Oskarja Kokoschke leta 1996 ter Guggenheimovo \xc5\xa1tipendijo leta 1988.'